32003L0091
L 254/11
JURNALUL OFÍCIAL AL UNIUNII EUROPENE
DIRECTIVA 2003/91/CE A COMISIEI
din 6 octombrie 2003
de stabilire a normelor de aplicare a dispozițiilor articolului 7 din Directiva 2002/55/CE a Consiliului privind numărul minim de caracteristici care trebuie examinate și condițiile minime necesare pentru examinarea anumitor soiuri de legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/55/CE a Consiliului din 13 iunie 2002 privind comercializarea semințelor de legume (1), astfel cum a fost modificată ultima dată prin Directiva 2003/61/CE (2), în special articolul 7 alineatul (2) literele (a) și (b),
întrucât:
(1)
Directiva 72/168/CE a Comisei din 14 aprilie 1972 privind stabilirea caracteristicilor și condițiilor minime pentru examinarea soiurilor de legume (3), astfel cum a fost modificată ultima dată prin Directiva 2002/8/CE (4), a stabilit numărul minim de caracteristici care trebuie examinate și cerințele minime care se aplică la examinarea diferitor soiuri în vederea includerii oficiale de soiuri în cataloagele statelor membre.
(2)
Principiile directoare privind condițiile de examinare a soiurilor au fost formulate, pentru anumite specii, de către Consiliul de administrație al Oficiului Comunitar pentru Soiuri de Plante (OCVV), creat prin Regulamentul (CE) nr. 2100/94 din 27 iulie 1994 de instituire a unui sistem de protecție comunitară a soiurilor de plante (5), astfel cum a fost modificat ultima dată prin Regulamentul (CE) nr. 1650/2003 (6).
(3)
Există, la nivel internațional, principii directoare care stabilesc condițiile de examinare a soiurilor. Uniunea internațională privind protecția noilor soiuri de plante (UPOV) a formulat principiile directoare privind efectuarea examinărilor de acest tip.
(4)
Directiva 72/168/CEE a fost modificată de Directiva 2002/8/CE pentru a se asigura coerența între principiile directoare ale OCVV și condițiile de examinare a soiurilor, în vederea admiterii în cataloagele naționale ale statelor membre, în măsura în care principiile directoare ale OCVV au fost formulate. OCVV a stabilit, între timp, principii directoare pentru un anumit număr de alte soiuri.
(5)
Se recomandă asigurarea unei coerențe între principiile directoare ale OCVV și condițiile care se aplică soiurilor în vederea admiterii acestora în cataloagele naționale ale statelor membre.
(6)
Se recomandă elaborarea unui sistem comunitar pe baza principiilor directoare ale UPOV, în măsura în care OCVV nu a finalizat principiile specifice. Legislația națională se aplică în cazul soiurilor care nu se încadrează în prezenta directivă.
(7)
Este necesară abrogarea Directivei 72/168/CEE.
(8)
Măsurile prevăzute de prezenta directivă sunt în conformitate cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DIRECTIVĂ:
Articolul 1
(1) Statele membre prevăd includerea într-un catalog național, în sensul articolului 3 alineatul (2) al Directivei 2002/55/CEE, a soiurilor de legume care îndeplinesc condițiile stabilite la alineatul (2).
(2) În ceea ce privește caracteristicile distinctive, stabilitatea și omogenitatea:
(a)
soiurile enumerate în anexa I sunt în conformitate cu condițiile definite în „protocoalele pentru examinarea caracteristicilor distinctive, de stabilitate și omogenitate” formulate de consiliul de administrație al Oficiului Comunitar pentru Soiuri de Plante (OCVV), a căror listă figurează în prezenta anexă;
(b)
soiurile enumerate în anexa II sunt în conformitate cu principiile directoare pentru examinarea caracteristicilor distinctive, de stabilitate și omogenitate, formulate de Uniunea internațională privind protecția noilor soiuri de plante (UPOV), a căror listă figurează în prezenta anexă.
Articolul 2
Se utilizează toate caracteristicile soiurilor în înțelesul articolului 1 alineatul (2) litera (a) și orice caracteristică marcată cu un asterisc (*) în principiile directoare menționate în articolul 1 alineatul (2) litera (b), cu condiția ca observarea unei caracteristici să nu devină imposibilă prin exprimarea alteia, iar exprimarea caracteristicii să nu fie împiedicată de condițiile de mediu în care se desfășoară examinarea.
Articolul 3
Statele membre iau măsuri ca, în ceea ce privește soiurile menționate în listele de la anexele I și II, cerințele minime privind examinarea condițiilor de testare și de cultivare stabilite în principiile directoare prevăzute în anexele în cauză, să fie îndeplinite în momentul examinării.
Articolul 4
Directiva 72/168/CEE se abrogă.
Articolul 5
(1) Statele membre pun în aplicare actele cu putere de lege și actele administrative necesare aducerii la îndeplinire a prezentei directive până la 31 martie 2004. Statele informează de îndată Comisia cu privire la aceasta.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul principalelor dispoziții de drept intern pe care le adoptă în domeniul reglementat de prezenta directivă.
Articolul 6
(1) În cazul în care, în momentul întrării în vigoare a prezentei directive, înscrierea soiurilor în catalogul comun al soiurilor de legume nu a fost acceptată și examinările oficiale au început înaintea acestei date, în conformitate cu dispozițiile:
(a)
Directivei 72/168/CEE sau
(b)
a principiilor directoare stabilite de OCVV, enumerate în anexa I, sau principiile directoare stabilite de UPOV, enumerate în anexa II, în funcție de specii,
soiurile în cauză sunt considerate conforme cu cerințele prezentei directive.
(2) Dispozițiile de la alineatul (1) nu se aplică decât în cazul în care testările duc la concluzia că soiurile respectă normele enunțate:
(a)
în Directiva 72/168/CEE sau
(b)
în principiile directoare menționate în anexa I sau principiile directoare stabilite de UPOV, enumerate în anexa II, în funcție de specii.
Articolul 7
Prezenta directivă intră în vigoare în a șaptea zi de la data publicării în Jurnalul Oficial al Uniunii Europene.
Articolul 8
Prezenta directivă se adresează statelor membre.
Adoptată la Bruxelles, 6 octombrie 2003.